**Bitcoin Defi is coming.. **

https://i.nostr.build/jNdHYVavIfgfPrJM.jpg

หลังจากผมได้ไปเห็นบทความของ Bitcoin Magazine  เกี่ยวกับการพัฒนา Defi บนบิตคอยน์ เลยอยากจะเอามาเล่าให้ทุกท่านได้ฟังกันครับ

Lava เป็นแอปพลิเคชั่นที่ใช้สำหรับการนำบิตคอยน์ไปค้ำประกันเพื่อกู้ยืม Stablecoin โดยอาศัยฐานข้อมูลกลางหรือ Oracle สำหรับเปรียบเทียบราคาในการทำ Smart Contract ระหว่างกัน โดยไม่ต้องอาศัยตัวกลาง

โดยผู้ให้กู้ ก็จะกำหนดอัตราดอกเบี้ย ระยะเวลา, ทั้งสองฝ่ายทำการล็อคเงินของตนไว้ในแต่ละเชน แล้วก็เริ่มต้นทำสัญญาต่อกัน

ปัญหาของเวอร์ชั่นแรก คือ  Lava  จะทำสัญญากันข้ามเชน โดยจะใช้ Blockchain ของ Altcoin ในการล็อค Stablecoin แล้วจึงทำการแลกเปลี่ยนกับบิตคอยน์บน Blockchain ของบิตคอยน์ ซึ่งมันทั้งยุ่งยากกว่า และความแข็งแกร่งของเชนนั้นก็น้อยกว่าบิตคอยน์ ซึ่งถือว่าเป็นความเสี่ยง

ใน Lava V.2 นี้ เราสามารถกู้ยืมเงินกันได้บน Blockchain ของบิตคอยน์ได้เลยโดยไม่ต้องข้ามไปเชนอื่น และสามารถชำระหนี้กันบน Blockchain ได้โดยตรง ซึ่งทำให้ไม่ต้องพึ่งพาเชนอื่นและลดความยุ่งยากลงไปได้มาก, นอกจากนี้ยังใช้  Oracle จากหลายแหล่งเพื่อลดความเสี่ยงจากการใช้ Oracle จากเพียงแหล่งเดียวที่อาจเกิดข้อผิดพลาดได้

นั่นหมายถึง.. เราสามารถกู้ Stablecoin โดยเอาบิตคอยน์ไปค้ำได้บน Blockchain ของบิตคอยน์ หรือก็คือ.. กู้เงินสร้างง่ายออกมาต่อยอดหรือลงทุนต่อบางอย่าง ด้วยการเอาบิตคอยน์ไปค้ำไว้ สำหรับคนที่ไม่อยากเสียบิตคอยน์แต่มีไอเดียดีๆ

แน่นอนว่าเทคโนโลยีเหล่านี้กำลังอยู่ในช่วงพัฒนาก็อาจจะสำเร็จหรือไม่ก็ได้ครับ นี่เป็นเพียงพัฒนาการหนึ่งที่น่าสนใจติดตามเท่านั้นที่เกิดขึ้นในโลกของบิตคอยน์

น่าสนใจที่เราจะได้เห็น Defi แรกของบิตคอยน์ ที่ทำงานบนบล็อคเชนของบิตคอยน์แบบ 100% ครับ (ศึกษาเพิ่มเติมได้ด้านล่าง)

— อิสร.. รายงาน

------------//---------------//---------------

มาดูกันแบบละเอียดๆ ว่า Lava Loans Protocol V2 ทำงานยังไง ให้นึกภาพตามง่ายๆ เหมือนดูละครเรื่องนึงก็ได้ครับ

ตัวละคร ประกอบไปด้วย..

1. **คุณ (ผู้กู้)** คือผู้ที่อยากได้เงินทุน และมี Bitcoin เป็นทรัพย์สิน
2. **เศรษฐีใจดี (ผู้ให้กู้)** ผู้มี Stablecoins อยู่เต็มไปหมด และอยากให้คุณยืม
3. **DLC (สัญญาอัจฉริยะ)** ที่เป็นเหมือนตู้เซฟอัจฉริยะ ที่เอาไว้เก็บ Bitcoin ของคุณ และ Stablecoins ของเศรษฐีใจดี
4. **Oracle (ผู้หยั่งรู้)** ที่คอยทำหน้าที่เป็นคนกลาง คอยบอกราคา Bitcoin  ณ เวลานั้นๆ

**ฉากจำลองที่ 1 การเริ่มต้นสัญญา..**

1. สร้างสัญญากับตู้เซฟ โดยคุณ (ผู้กู้) บอก DLC ว่า "ฉันจะเอา Bitcoin มาวางไว้ในตู้เซฟนี้ และจะยืม Stablecoins ไปนะ ตกลงตามนี้ เซ็นชื่อไว้เป็นหลักฐาน"

2. ทำการแลกเปลี่ยนกุญแจ โดยคุณให้ "กุญแจสำรอง" (Hashlock) กับเศรษฐีใจดี และเศรษฐีใจดีก็ให้ "รหัสเปิดเซฟ" (ข้อมูลลับ) กับคุณ เพื่อเอาไว้ใช้เปิดตู้เซฟ DLC ในภายหลัง

3. ทำสัญญา Stablecoins โดยคุณกับเศรษฐีใจดี ทำสัญญาแยกต่างหากบนบล็อกเชนของ Stablecoins อีกที  เพื่อให้มั่นใจว่าจะได้ Stablecoins ไปจริงๆ  หลังจากที่เปิดตู้เซฟ DLC ได้แล้ว

**ฉากจำลองที่ 2 การดำเนินการตามสัญญา..**

สถานการณ์ที่ 1 เมื่อครบกำหนดสัญญา
พอถึงวันกำหนด  Oracle จะมาบอกราคา Bitcoin ณ ตอนนั้น แล้ว DLC ก็จะคำนวณให้ว่าคุณต้องจ่าย Stablecoins คืนเศรษฐีใจดีเท่าไหร่  โดยดูจากราคา Bitcoin ที่ Oracle บอก

สถานการณ์ที่ 2 การชำระเงินคืนก่อนกำหน
ระหว่างสัญญา..  คุณอาจจะอยากคืน Stablecoins ก่อนก็ได้ แค่ใช้ "รหัสเปิดเซฟ" ที่ได้จากเศรษฐีใจดีไปเปิดตู้เซฟ DLC เอา Bitcoin คืนมา แล้วเอา Stablecoins ไปคืนเศรษฐีใจดี

**ฉากจำลองที่ 3 การบังคับขาย (Liquidation)**

สถานการณ์ฉุกเฉิน
ถ้าอยู่ดีๆ ราคา Bitcoin ดิ่งลงเหว DLC จะมีระบบป้องกัน โดยให้ Oracle คอยทำการเช็คราคา Bitcoin ตลอดเวลา ถ้าราคาต่ำกว่าที่กำหนดไว้  DLC จะสั่งให้ขาย Bitcoin ในตู้นั้นทันที เพื่อให้เศรษฐีใจดีไม่เสียหายมาก

**บทสรุป**

Lava Loans Protocol V2 เหมือนเป็นระบบกู้ยืมเงินที่มี "คนกลาง" (DLC และ Oracle) คอยดูแลให้ทุกอย่างเป็นธรรม โปร่งใส และปลอดภัย โดยไม่ต้องกังวลว่าอีกฝ่ายจะโกง เพราะทุกอย่างถูกบันทึกไว้บน Blockchain ตรวจสอบได้

**ข้อควรพิจารณา**

แม้ว่า Lava Loans Protocol V2 จะเป็นระบบกู้ยืมแบบกระจายศูนย์ที่น่าสนใจ แต่ก็ยังมีความเสี่ยงที่ควรคำนึงถึง อย่างเช่น ความเสี่ยงจากข้อผิดพลาดในโค้ดของ Smart Contract, ความเสี่ยงจาก Oracle ที่อาจไม่น่าเชื่อถือหรือถูกควบคุม, ความผันผวนของราคา Bitcoin ที่อาจนำไปสู่การบังคับขาย และความเสี่ยงจากสภาพคล่องของ Stablecoin ที่ใช้ในระบบ

นอกจากนี้ ผู้ใช้งานควรมีความรู้ความเข้าใจเกี่ยวกับเทคโนโลยี Blockchain และ DeFi ในระดับหนึ่ง รวมถึงประเมินความเสี่ยงและจัดการความเสี่ยงด้วยตัวเองก่อนตัดสินใจใช้งาน

#Bitcoin #Lava #Siamstr


#Zapathon

#Zapathon